**Tóth Zsigmond**

*(Vámosatya,1885. május 29—?)*

Debrecenben szerzett tanítói oklevelet. Rövid ideig Diósgyőrben és Ombódon tanított, majd Apagyra került kántortanítónak. Az első világháború kitörése után a keleti fronton harcolt, ahol hamarosan orosz hadifogságba esett. Évekig raboskodott Szibériában, a hirhedt krasznojarszki táborban. Ismert alakja volt a szibériai hadifogoly-mozgalmaknak. Nevét Markovits Rodion is emlegeti.

1921-ben fogolycsere révén sikerült hazakerülnie. Családját Szatmáron találta meg, így ő is Erdélyben telepedett le. Írásai rendszeresen jelentek meg az erdélyi lapokban (Szamos, Keleti Újság, Brassói Lapok, Szatmári Híradó, Utunk stb.). Több antológiában is szerepelt verseivel. Kéziratainak egy része a 80-as években Mátészalkán bukkant fel unokái tulajdonában.

Nagy József nevű barátjával közösen írt háborúellenes regénye nyomtatásban is megjelent: Leszerelni! A béke regénye. Szatmár, 1931.

Irodalom:

Nyéki Károly: Népi tanító — a forradalom katonája. Magyar Nemzet, 1987. november 14.

/Katona Béla: Szabolcs-Szatmár-Bereg irodalmi topográfiája, II. Ajaktól Zsurkig Nyíregyháza : Jósa Múz. 1996./